Pohjois-Savon terveydenhoitajayhdistys

 jäsenkirje toukokuu 2013

Hei yhdistyksemme jäsen! ☺

Kesä on tainnut jo tulla, ja osa varmaan lomiakin jo viettää, mutta suurimmalla osalla ne lienevät vielä edessä. Tässä kuitenkin muutamia tiedotettavia asioita.

Yhdistys järjestää syksyllä jäsenilleen virkistäytymisviikonlopun Vuokatin Katinkullassa. Virkistysmatka on **21.–22.9.13**, ja matkaan sisältyy yöpymisen lisäksi bussikuljetukset edestakaisin reitillä Varkaus-Leppävirta-Kuopio-Siilinjärvi-Lapinlahti-Iisalmi-Kajaani-Vuokatti sekä kylpylän vapaa käyttö ja ruokailut paikan päällä.

Ohjelmarunko on suunnilleen seuraavanlainen (aikataulu tarkentuu myöhemmin):

* Lähtö lauantaiaamuna, niin että ehdimme Katinkultaan n. klo 12 lounaalle
* Klo 13 Terveydenhoitajaliiton koulutus ajankohtaisista asioista ja sen jälkeen vapaata ohjelmaa
* Klo 18 LL Mia Venholan pitämä ehkäisyluento sekä MSD:n tuotespesialistien Pirkko Houtsosen ja Anna-Mari Hautalan puheenvuoro ja illallinen
* Sunnuntaina omaan tahtiin aamupala, jonka jälkeen vapaata ohjelmaa, kunnes puolen päivän aikaan lähdetään takaisin

Matkalle mukaan pääsee 50 ensimmäiseksi ilmoittautunutta jäsentä. Omavastuu reissusta on 50 e/hlö. Sitovat ilmoittautumiset **31.8.13** mennessä sihteerillemme Sanna Savolaiselle sähköpostitse osoitteeseen savolainensanna@hotmail.com. Ilmoittautuneille lähetetään tarkempi aikataulu ja maksuohjeet myöhemmin.

Jos perut osallistumisesi ilmoittautumispäivän jälkeen ilman hyväksyttävää syytä, on tilalle etsittävä korvaaja tai maksettava matkan todelliset kulut.

Toivomme myös teiltä jäseniltä ehdotuksia vuoden 2013 Pohjois-Savon vuoden Terveydenhoitajaksi, joka palkitaan tuttuun tapaan marraskuun lopulla jäsenistön jouluisessa virkistysillassa, josta tulee tarkempaa tietoa myöhemmin syksyllä. Ehdotukset voi lähettää tiedottajallemme Fatima Moursadille sähköpostitse osoitteeseen fmoursad@gmail.com.

Lisäksi vielä muistutuksena kaikille, että vaikka ensi vuoteen on vielä aikaa, niin vuoden 2014 terveydenhoitajaliiton kalenterit tulisi tilata nyt **19.6** mennessä. Liiton nettisivuilta löytyy heti etusivulta linkki kalenterin tilaamiseen.

Lämmintä ja rentouttavaa kesää jäsenilleen toivottaen

Pohjois-Savon terveydenhoitajayhdistyksen hallitus